Waray-Waray News: Koko nagproyba hin Pagsuhol?
BORONGAN, Eastern Samar (June 15) -- Gin-aghat an Comelec nga imbistigaran an nahisumat nga reklamo hin usa nga election supervisor kasumpay han pagproyba daw hin panuhol ni Koko Pimentel, an usa han kandidato ka senador han Genuine Opposition agud la nga ine in padag-on.
An report in tikang han LAKAS-CMD Representatives, Edwin Uy han Isabela ug Eladio Jala han Bohol. An duha an nagsiring nga usa nga Lilian Radam, Election Supervisor han South Cotabato in nag-aakusar nga ginproybahan hiya pagsuholi hin usa nga staff ni Pimentel.
Tungod hini, ginsasagdonan ni Jala ug Uy hi Pimentel nga mag-isplikar dida hin imbistigasyon han COMELEC agud malinisan iton iya ngaran. Dire daw igwaray sapayan ni Pimentel ine nga akusasyon ha iya kay seryoso ine nga sumbong.
Nagsiring daw daman ine hi Radam nga andam hiya mag-asoy kon bubuhaton manggod in pormal nga imbistigasyon agud masayoran han ngatanan, ngan ma-imbistigaran man daman an mga tawo nga nahilalambing han proyba hin panuhol. Idinugang pa nira Uy ug Jala nga obligasyon man gud in Radam komo opisyal han COMELEC nga igreport an ano man nga anomaliya salit tama la an iya binuhat.
Dire daw daman angay nga paguyas-uyasan la ni Radam an iya reklamo kontra kan Pimentel sugad nga iya la ine pagbulos tungod han nahauna na nga kiha kontra ha iya ni Pimentel kasumpay daw han iya pagsabotahe-a han election ha South Cotabato.
Angay gud la daw nga umatubang ine hi Radam han kanan COMELEC imbitigasyon agud masayuran an ngatanan nga mga sumbong. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn